Document ID: 31996D0624

31996D0624
L 279/33
JURNALUL OFÍCIAL AL UNIUNII EUROPENE
DECIZIA COMISIEI
din 17 octombrie 1996
de modificare a Deciziei 79/542/CEE a Consiliului privind întocmirea listei țărilor terțe din care statele membre autorizează importurile de bovine, porcine, ecvidee, ovine și caprine, carne proaspătă și produse din carne
(Text cu relevanță pentru SEE)
(96/624/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 72/462/CEE a Consiliului din 12 decembrie 1972 privind problemele de sănătate și inspecție veterinară care apar cu ocazia importurilor de animale din speciile bovină și porcină, respectiv de carne proaspătă provenind din țări terțe (1), astfel cum a fost modificată ultima dată prin Actul de aderare a Austriei, a Finlandei și a Suediei, în special articolul 3,
întrucât Decizia 79/542/CEE (2) a Consiliului, astfel cum a fost modificată ultima dată prin Decizia 96/605/CE a Comisiei (3), stabilește o listă a țărilor terțe din care statele membre autorizează importurile de bovine, porcine, ecvidee, ovine și caprine, carne proaspătă și produse din carne;
întrucât autoritățile din Argentina și Uruguay au furnizat Comisiei informații satisfăcătoare privind situația sanitară și structurile veterinare responsabile cu verificarea, în ambele țări, a cărnii de animale biongulate sălbatice;
întrucât autoritățile din Republica Cehă au furnizat Comisiei informații satisfăcătoare privind situația sanitară și structurile veterinare responsabile cu prevenirea pestei porcine clasice la mistreț;
întrucât Decizia 79/542/CEE trebuie modificată în consecință;
întrucât măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
Anexa la Decizia 79/542/CEE se înlocuiește cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 17 octombrie 1996.

Labels: 3
17
5
6